नवीन एवं नवीकरणीय ऊर्जा मंत्रालय
इंडो-जर्मन ग्रीन हाइड्रोजन टास्क फोर्स पर आशय की संयुक्त घोषणा पर हस्ताक्षर किए गए
केन्द्रीय विद्युत और एनआरई मंत्री श्री आर के सिंह और जर्मन आर्थिक मामलों और जलवायु परिवर्तन मंत्री ने समझौते पर हस्ताक्षर किए
ग्रीन हाइड्रोजन और/या इसके डेरिवेटिव का व्यापार सहयोग की आधारशिला बनाएगा
श्री आर के सिंह ने भारत में आरई परितंत्र विकसित करने में निवेश करने के लिए जर्मन उद्योग को आमंत्रित किया
केन्द्रीय विद्युत और नवीन एवं नवीकरणीय ऊर्जा मंत्री श्री आर.के. सिंह और जर्मनी के आर्थिक मामलों और जलवायु परिवर्तन मंत्री डॉ. रॉबर्ट हैबेक ने आज इंडो-जर्मन हाइड्रोजन टास्क फोर्स पर आशय की एक संयुक्त घोषणा पर हस्ताक्षर किए।
श्री सिंह ने बताया कि भारत दुनिया में अक्षय ऊर्जा क्षमताओं के विकास की सबसे तेज दर के साथ ऊर्जा पारगमन में विश्व के अग्रणी देशों में से एक के रूप में उभरा है। उन्होंने अपने जर्मन समकक्ष से कहा कि भारत में हमारे पास एक पारदर्शी बोली प्रणाली, एक खुला बाजार, एक त्वरित विवाद समाधान प्रणाली है और हमें विश्व स्तर पर आरई में निवेश के लिए सबसे आकर्षक स्थलों में से एक के रूप में स्वीकार किया जाता है।
श्री सिंह ने इस बात पर जोर दिया कि भारत की ऊर्जा पारगमन में बड़ी महत्वाकांक्षाएं हैं। यह 2030 तक 500 गीगावॉट गैर-जीवाश्म ईंधन क्षमता को और जोड़ेगा। भारत हरित हाइड्रोजन के लिए बोलियां लेकर आ रहा है। मंत्री ने आरई को संतुलित करने के लिए पंप किए गए हाइड्रो और बैटरी स्टोरेज जैसे भंडारण को विकसित करने की आवश्यकता पर जोर दिया। इसे हरित हाइड्रोजन के लिए इलेक्ट्रोलाइजर्स निर्माण की बड़ी क्षमता की भी आवश्यकता होगी, जिसके लिए भारत पहले से ही बोली लगाने की योजना बना रहा है। उन्होंने जर्मन उद्योग को भारत में इस परितंत्र को विकसित करने के लिए आने और प्रतिस्पर्धा करने के लिए आमंत्रित किया।
जर्मन मंत्री ने आरई विस्तार के लिए भारत की महत्वाकांक्षी योजनाओं की सराहना की और इसमें जर्मन विशेषज्ञता को देखते हुए भारत में अपतटीय पवन फार्मों में निवेश के अवसरों में अपनी रुचि व्यक्त की।
आज जिस समझौते पर हस्ताक्षर किए गए, उसके तहत दोनों देश परियोजनाओं, विनियमों और मानकों, व्यापार और संयुक्त अनुसंधान और विकास  परियोजनाओं के लिए सक्षम ढांचे के निर्माण के माध्यम से हरित हाइड्रोजन के उत्पादन, उपयोग, भंडारण और वितरण में आपसी सहयोग को मजबूत करने के लिए एक इंडो-जर्मन ग्रीन हाइड्रोजन टास्क फोर्स की स्थापना करेंगे।
भारत को हरित हाइड्रोजन उत्पादन और निर्यात का वैश्विक केंद्र बनाने के लक्ष्य के साथ भारत ने राष्ट्रीय हरित हाइड्रोजन मिशन शुरू किया है। जर्मनी ने हाइड्रोजन प्रौद्योगिकियों में वैश्विक नेतृत्व हासिल करने के उद्देश्य से एक महत्वाकांक्षी राष्ट्रीय हाइड्रोजन रणनीति भी विकसित की है। प्रचुर मात्रा में अक्षय ऊर्जा क्षमता और नवीकरणीय ऊर्जा परियोजनाओं को लागू करने के अनुभव से समृद्ध भारत उद्योग क्षेत्रों की एक श्रृंखला को उत्तरोत्तर कार्बन मुक्त करने के लिए कम लागत वाली हरित हाइड्रोजन का उत्पादन कर सकता है और वैश्विक मांग को पूरा करने के लिए इसका निर्यात भी कर सकता है। नवाचार और निर्माण में क्षमता के साथ, जर्मनी पहले से ही कई हाइड्रोजन परियोजनाओं को लागू कर रहा है।
हरित हाइड्रोजन और/या इसके डेरिवेटिव जैसे ग्रीन अमोनिया/ग्रीन मेथनॉल का व्यापार सहयोग की आधारशिला बनाएगा। संयुक्त अनुसंधान, लाइट हाउस परियोजनाओं, इनोवेशन क्लस्टर्स और हाइड्रोजन हब में संस्थागत सहयोग दोनों देशों के सहक्रियात्मक प्रयासों को उत्प्रेरित करेगा। महत्वाकांक्षी लक्ष्य दोनों देशों के उद्योगों के लिए आकर्षक निवेश और व्यापार के अवसर भी पैदा करेंगे।
भारत और जर्मनी का अपनी अर्थव्यवस्थाओं को कार्बन मुक्त करने का साझा लक्ष्य है। दोनों देश एक राष्ट्रीय हरित हाइड्रोजन अर्थव्यवस्था विकसित करने के लिए प्रतिबद्ध हैं। सामान्य दीर्घकालिक लक्ष्य उत्सर्जन को कम करना और पर्यावरण की रक्षा करना है। इसके लिए हरित हाइड्रोजन उत्पादन और निर्यात के वैश्विक स्तर पर वृद्धि की आवश्यकता है। इसलिए भारत और जर्मनी वैश्विक हरित हाइड्रोजन अर्थव्यवस्था की स्थापना का समर्थन करते हैं, ताकि पेरिस समझौते के तहत लक्ष्यों की प्राप्ति को सुगम बनाया जा सके। दोनों पक्षों का मानना है कि समान लक्ष्यों को व्यक्तिगत शक्तियों और क्षमताओं के आधार पर घनिष्ठ सहयोग में बेहतर तरीके से प्राप्त किया जा सकता है।